Títulu: Lo que no te mata te hace más fuerte
#000002
El filu argumental anda esnalando sobre’l tema de la intelixencia artificial y los robos informáticos, onde una banda de ciberlladrones, con unos cuantos rusos malos, roben datos industriales pa vendelos por munches perres a otres empreses qu’asina, adelántense a los sos competidores. Anque un piérdese un poco cuando la cosa quier ponese téunica, abasta c0n saltar un par de párrafos pa que la cosa siga onde la dexaste. El mayor méritu d’esti continuador de la serie (un perfeutu desconocíu pa min) ye la so fidelidá total al marcu y a los personaxes de les noveles anteriores. Nun hai pruebes, nin saltos nel vaciu. La revista Millennium y el so entornu son los mesmos. Los detectives repiten, inclusive con un migayín más d’humanidá. Y los dos protagonistes desendolquen los sos papeles xusto onde los dexaron na novela anterior. La maquinaria funciona. Hai, al mio modestu talantar, un gran acierto col personaxe del neñu autista, que da munchu xuegu hasta convertise na exa sobre la que xira la historia. Elli y sos padres. Tanto l’auténticu como’l padrastru. Y un nuevu personaxe femenín mui potente, del que nada voi dicir pa nun escamar al personal. L’unicu pero que-y pongo a esti David d’apellíu tan raru ye... que se pasa un poco. Y pásase sobre too col personaxe de Lisbeth Salander que tien munchu ganchu, pero que nos la camuda nuna superheroína de comic. Nun tien superpoderes, pero cuasi. Cuerre, salta, pega, dispara, queda ferida de bala y cúrase ella sola. Y siempre intimida, sólo cola so presencia. Home, nun hai que desaxerar tanto, como taba yá yera bastantina. Y por poner otru pequeñu pilancu, quiciás la trama ye un poco más plana que nes noveles anteriores que mezclaben más coses. Equí ye un poco demasiao llinial. Polo demás, y ye muncho, trátase d’una novela mui entretenida, bien resuelta y que nos da munchu contentu a los siguidores de la serie porque sabemos que tendremos a más Salander prósimamente. Agora sólo-y faltará volar.
#000005
En favor de los neños y neñes autistes
#000009